Skok oor Gordhan glo by Valke moet aanmeldPravin Gordhan. Argieffoto Brig. Hangwani Mulaudzi, woordvoerder van die Valke, het gesê hy sal nie enige kommentaar oor die saak lewer nie. Dit kom nadat The Daily Maverick Dinsdag berig het Gordhan, Ivan Pillay, die voormalige Said adjunk-kommissaris, Johann van Loggerenberg, uitvoerende beampte, Adrian Lackay, woordvoerder en Andries van Rensburg, voormalige Said-ondersoekhoof, deur die Valke beveel is om Donderdag om 10:00 by hul kantore in Pretoria aan te meld. Volgens die verslag hou die bevel verband met strafregtelike vervolging weens ŉ beweerde “rogue”-eenheid binne die inkomstediens. Die mans het glo briewe ontvang waarin hulle ingelig word van die aanklagte wat teen hul aanhangig gemaak sal word. Gordhan sou glo ŉ “waarskuwingsverklaring” moet aflê, wat gedoen word voordat die persoon van ŉ oortreding aangekla word. The Daily Maverick het ook berig Mulaudzi wou nie verder kommentaar lewer nie en gesê hy het nie die “mandaat om vertroulike inligting oor enige saak, wat steeds ondersoek word, te bespreek nie”. Die DA het Dinsdag gesê die berig is ŉ “groot eskalasie” van wat die party die “Said-oorlog” noem. “Die feit dat die minister gevra is om voor die Valke te verskyn, dui daarop dat hy moontlik ingelig kan word van aanklagte wat teen hom aanhangig gemaak gaan word en kan hy dus in hegtenis geneem word,” het David Maynier, DA woordvoerder, gesê. “Die inhegtenisneming van die minister van finansies sal beleggersvertroue verpletter, kan ŉ kredietstatusafgradering tot gevolg hê en sal ŉ ramp vir die Suid-Afrikaanse ekonomie wees, wat reeds geen groei en werkskepping toon nie.” Hy het gesê die enigste oplossing is om agter die kap van die byl te kom rondom die bewerings van die sogenaamde rogue-eenheid, deur ŉ kommissie van ondersoek aan te stel om dit te ondersoek. Verskeie media het in Mei berig Gordhan gaan binnekort in hegtenis geneem en vervolg word op spioenasieaanklagte wat verband hou met die beweerde eenheid. Die eenheid is glo op die been gebring terwyl Gordhan kommissaris by die Said was. Die beriggewing het ŉ negatiewe impak op die geldmarkte gehad en het bygedra tot ŉ verswakking van die rand.